b'\n_START_ARTICLE_\nV\xc3\xa4risilm\xc3\xa4\n_START_PARAGRAPH_\nV\xc3\xa4risilm\xc3\xa4 on yksityisten suomalaisten kauppiaiden omistamista liikkeist\xc3\xa4 muodostuva maaleja ja muita sisustusmateriaaleja myyv\xc3\xa4 v\xc3\xa4hitt\xc3\xa4iskauppaketju. Sen osto-organisaationa ja tukkuportaana toimii kauppiaiden yhteisesti omistama V\xc3\xa4ritukku Oy. V\xc3\xa4risilm\xc3\xa4 on V\xc3\xa4ritukku Oy:n nimiin rekister\xc3\xb6ity aputoiminimi. V\xc3\xa4ritukku vastaa V\xc3\xa4risilm\xc3\xa4-myym\xc3\xa4l\xc3\xb6iden yhteisist\xc3\xa4 tuotehankinnoista, logistiikasta sek\xc3\xa4 ketjumarkkinoinnista ja -mainonnasta._NEWLINE_V\xc3\xa4risilm\xc3\xa4-ketju perustettiin vuonna 1953. 1970-luvun puoliv\xc3\xa4liss\xc3\xa4 V\xc3\xa4ritukku oli osa pohjoismaista 4-Color-yhteisty\xc3\xb6ryhm\xc3\xa4\xc3\xa4, jonka muut j\xc3\xa4senet olivat ruotsalainen F\xc3\xa4rgsam AB, tanskalainen Glodi A.M.B.A., norjalainen Samkol\xc3\xb6r A/S ja kattoyritys A/S Four-Color. Ryhm\xc3\xa4ll\xc3\xa4 oli tuolloin kaikkiaan 450 v\xc3\xa4rikauppaa Pohjoismaissa._NEWLINE_Nykyisin ketjussa on toistasataa liikett\xc3\xa4. Lis\xc3\xa4ksi ketju yll\xc3\xa4pit\xc3\xa4\xc3\xa4 verkkokauppaa._NEWLINE_V\xc3\xa4risilm\xc3\xa4 kuuluu Suomen kymmenen suurimman rautakauppatavaroita myyv\xc3\xa4n ketjun joukkoon. Vuonna 2012 ketjun keskusliikkeen V\xc3\xa4ritukun liikevaihto oli 16 miljoonaa euroa ja henkil\xc3\xb6st\xc3\xb6m\xc3\xa4\xc3\xa4r\xc3\xa4 23. Koko ketjun yhteens\xc3\xa4 112 myym\xc3\xa4l\xc3\xa4n liikevaihto vuonna 2012 oli noin 150 miljoonaa euroa._NEWLINE_Vuonna 2008 V\xc3\xa4risilm\xc3\xa4-ketjuun sulautui aiemmin omana ketjunaan toiminut Suomen Teesi Oy.'